У Вікіпедыі ёсць артыкулы пра іншых асоб з прозвішчам Кулакоўскі.
**Ігна́т Рыго́равіч Кулако́ўскі** (6 лютага 1800, Янаўшчына, Пружанскі павет Гродзенскай губерні — 1870) — польскі і беларускі паэт, перакладчык, дзяржаўны дзеяч, педагог.

Біяграфія
---------

Нарадзіўся ў 1800 годзе ў шляхецкай сям’і Рыгора Кулакоўскага і Антаніны з Янішэўскіх. Скончыў Свіслацкую гімназію, у 1816 паступіў на факультэт права і адміністрацыі Варшаўскага ўніверсітэта, аднак не скончыў навучання.

У 1821 — другой палове 1830-х — суддзя Пружанскага межавога суду. У 1827—1830 — засядацель Гродзенскага галоўнага суда, з 1830 — крымінальнай палаты ў Гродне.

У 1829—1837 — наглядальнік вучэльняў Гродзенскага павета, з 1830 — апякун Гродзенскай публічнай бібліятэкі.

1837—1840 — наглядальнік вучэльняў Драгічынскага павета. З 1840 — апякун, а з 1844 дырэктар Беластоцкай гімназіі. З 1841 — сябра Савета Інстытута шляхетных дзяўчат у Беластоку.

Пазней жыў у маёнтку Крыштапарова Сакольскага павета.

Чалец-карэспандэнт Гродзенскага губернскага статыстычнага камітэта, Віленскай археалагічнай камісіі, Лонданскага геаграфічнага таварыства, Таварыства даследнікаў старажытнасцей у Капенгагене і інш.

Ведаў лацінскую мову, санскрыт, французскую, італьянскую, іспанскую, рускую, чэшскую, нямецкую і шведскую мовы.

Памёр у 1870 годзе.

Творчасць
---------

Літаратурную дзейнасць пачаў у 1818 годзе сурэдактарам часопіса «Miesięcznik Warszawski». Друкаваўся ў варшаўскіх, віленскіх і пецярбурскіх польскамоўных часопісах.

Увайшоў у гісторыю найперш дзякуючы сваёй вялікай «Запісцы…» (1834) у Міністэрства народнай асветы, у якой патрабаваў увядзення выкладання «гісторыі краю, славянскай мовы і літаратуры», вывучэння «народных гаворак» у школах краю і стварэння адмысловых падручнікаў для беларускага юнацтва. На думку Кулакоўскага, гэтыя падручнікі павінны знаёміць вучняў з уласнай гісторыяй беларусаў.

Займаўся перакладамі, збіраннем гістарычных матэрыялаў. Склаў «Кароткае гістарычнае апісанне г. Гродна» (1833—1837), «Статыстычнае апісанне гарадоў Гродзенскай губерні» (1837), апублікаваў у выдаваным Ю. Крашэўскім часопісе «Athenaeum» артыкул «Аўтографы да гісторыі Польшчы і Расіі з сямейнай калекцыі Ігната Кулакоўскага» (1841). Гісторык Алег Латышонак прыпісваў Кулакоўскаму таксама аўтарства кнігі «Рассказы на белорусском наречии», аднак пазней адмовіўся ад гэтай гіпотэзы пад уплывам аргументаў лінгвістычнага характару.

У дзяцінстве пазнаёміўся з Францішкам Карпінскім, якому пазней прысвяціў верш «З табой я правёў рокі дзяцінства».

Збіраў прадметы нацыянальнай даўніны, частку збораў перадаў Віленскаму музею старажытнасцей.

Па смерці яго рукапісная спадчына страчаная.

Сям’я
-----

У 1829 ажаніўся з Юзэфай Стабельскай.

Яго праўнучка — Людвіка Сівіцкая (пс. Зоська Верас).

Бібліяграфія
------------

* «Zabawki wierszem» («Забаўкі вершам»; Вільня, 1824; Гродна, 1827—1828)
* «Miłostki Franusi» («Каханні Франусі»; Варшава, 1825)
* «Wspomnienia Piotrogrodu» («Успаміны Петраграду»; Санкт-Пецярбург, 1836)

Зноскі
------

1. ↑  вэб-старонка Праверана 30 мая 2016.<a href='https://wikidata.org/wiki/Track:Q36774'></a><a href='https://wikidata.org/wiki/Track:Q35127'></a>
2. ↑  Архіўная копія (руск.)(недаступная спасылка).  Виртуальный Брест. Архівавана з першакрыніцы 16 кастрычніка 2012. Праверана 27 чэрвеня 2018.
3. ↑  Список художественных маркированных конвертов Беларуси 2000 года **(нявызн.)**. Праверана 21 лістапада 2011.
4. ↑  *Jadwiga Siedlecka-Siwuda.*. Szereszewo — historia miasteczka (польск.). *Encyklopedia Puszczy Białowieskiej*. Праверана 2 чэрвеня 2012.
5. ↑  КУЛАКОЎСКІ Ігнат Рыгоравіч (1800—70) **(нявызн.)**.  Культурна-асветніцкі клуб «Спадчына». Праверана 2 чэрвеня 2012.
6. ↑  *Сяргей Токць.*. Нацыянальны і сацыяльны дыскурсы ў тэкстах «Мужыцкай праўды» і «Разсказов на белорусском наречии» **(нявызн.)**.  «Свіслацкія аркушы». Праверана 21 лістапада 2011.(недаступная спасылка)

Літаратура
----------

* *Алег Латышонак.* Гутарка «царкоўнага старасты Янкі» з «Яськам гаспадаром з-пад Вільні» // *«Дзеяслоў»*. Архівавана з першакрыніцы 20 чэрвеня 2013.